Hei, denne artikkelen er over ett år gammel og kan inneholde utdatert informasjon

(Dagbladet): Gjennom en serie artikler har Dagbladet rettet søkelys mot Kulturrådet. Her fordeles årlig 1,4 milliarder av offentlighetens midler til norsk kultur og kunst.

Vi har blant annet vist hvordan sjansen for å få penger skyter i været dersom søkeren er Facebook-venn med dem som behandler søknaden. I 2016 var hvert Facebook-vennskap verdt 58 000 kroner i ekstra pengestøtte fra Kulturrådet, har vi regnet oss fram til.

Målet til Kulturrådet er å bidra til mangfold og kvalitet i norsk kulturliv og mange av landets mest kjente kulturinstitusjoner mottar millionstøtte hvert år.

Millionlønn

Samtidig honoreres lederne ved flere av disse institusjonene klekkelig, flere bikker millionen i årslønn.

Blant lønnsvinnerne er Anders Beyer, festspilldirektør ved Festspillene i Bergen. Dansken tjener 1,9 millioner kroner i året, samtidig som festspillene mellom de syv fjell støttes årlig med over 20 millioner fra Kulturrådet, og ytterligere 15 millioner av andre offentlige midler, ifølge festspillenes årsrapport for 2016.

Til sammenligning med Beyers lønn tjener statsminister Erna Solberg «bare» 1,6 millioner årlig. Dagbladet har bedt Festspillene i Bergen om en begrunnelse for Beyers relativt høye gasje.

Vi har ikke fått svar.

Nedenfor følger en tabell hvor støtten fra Kulturrådet kobles opp mot årslønn til lederen ved den aktuelle mottakerinstitusjon.

(Saken fortsetter under tabellen)

Institusjon/arrangør Leders årslønn Støtte fra Kulturrådet Stavanger Symfoniorkester 1 million 2016: 280 000 kroner Kilden Kulturhus, Kristiansand 1 million 2016: 2,3 millioner Oslo Filharmonien 1,1 millioner 2015: 200 000 kroner. 2016: 420 000 kroner Nordnorsk Opera og Symfoniorkester 1,08 millioner 2016: 590 000 kroner. Festspillene i Bergen 1,9 millioner kroner 2015: 20,4 millioner. 2016: 20,8 millioner Norges Husflidlag 690 000 kroner 2015: 13,7 millioner 2016: 13,7 millioner Førde internasjonale folkemusikkfestival 690 000 kroner 2015: 6,9 millioner 2016: 70 000 kroner Bølgen kulturhus, Larvik 790 000 kroner 2015: 80 000 kroner. 2016: 160 000 kroner Bærum kulturhus 860 000 kroner 2015: 3 millioner 2016: 50 000 kroner Ultima Contemporary Music Festival 930 000 kroner 2016: 5,6 millioner Norske kunstforeninger 878 000 kroner 2015: 5,5 millioner. 2016: 5,5 millioner Oslo World Music Festival 650 000 kroner 2015: 5 millioner. 2016: 5 millioner Norges Musikkhøyskole 930 000 kroner 2016: 1,5 millioner Trondheim Kammermusikkfestival 650 000 kroner 2015: 2,6 millioner. 2016: 2,6 millioner Norges Museumsforbund 780 000 kroner 2015: 1,7 millioner. 2016: 1,7 millioner Moldejazzen 815 000 kroner 2016: 7,1 millioner Riddu Riddu-festivalen 525 000 kroner 2016: 2,3 millioner Olavsfestdagene i Trondheim 918 000 kroner 2016: 10,2 millioner Mela-festivalen 740 000 kroner 2017: 7,1 millioner FOLKORG - Organisasjon for folkemusikk og folkedans 660 000 kroner 2016: 5,7 millioner Bergenstriennalen 700 000 kroner 2016: 3,9 millioner Norske konsertarrangører 558 000 kroner 2016: 4,6 millioner Antirasistisk senter 630 000 kroner 2016: 1,3 millioner Festspillene i Nord-Norge 835 000 kroner 2015: 13,8 millioner 2016: 13,8 millioner Øyafestivalen 731 000 kroner 2015: 2,2 millioner. 2016: 2,2 millioner Mela-festivalen 700 000 kroner 2016: 7,4 millioner Hamar kulturhus 691 000 kroner 100 000 kroner Norsk jazzforum 683 000 kroner 12,2 millioner

Hans Antonsen, administrerende direktør ved Kilden kulturhus i Kristiansand, fikk i fjor 1 million kroner i årslønn, mens kulturhuset fikk 2,3 millioner kroner i støtte fra Kulturrådet.

Antonsen forteller at Kilden har et årsbudsjett på 230 millioner kroner, og får 170 millioner i statlig og regional støtte.

- Vi skal i hovedsak ikke være finansiert av kulturrådet fordi vi er finansiert av Kulturdepartementet. Så sammenhengen mellom Kulturrådet og lederlønningen ser jeg ikke, sier Antonsen.

Han legger til at Kilden teater og konserthus ikke er avhengige av støtte fra Kulturrådet til kjernevirksomheten, men at støtten de fikk i fjor går til å et vokalensemble, som er en tilleggssatsning.

Maria Utsi er festspilldirektør for Festspillene i Nord-Norge. Hun har 835 000 kroner i årslønn, altså en drøy million mindre enn hennes direktørkollega ved Festspillene i Bergen.

- Jeg skal nøye meg med å snakke om lønnen til vår direktør, og ikke legge meg opp i hvordan de gjør ting Bergen, sier Jens Johan Hjort.

Trange kår

Han er styreleder for Festspillene i Nord-Norge og den som bestemmer lønnsnivået til direktør Utsi.

Hjort innrømmer at festspillene har stram økonomi, men mener likevel at direktør Maria Utsi fortjener en lønn på over 800 000 kroner i året.

- Vi skal ikke legge skjul på at det er krevende å få endene til å møtes rent økonomisk, men Maria gjør en helt outstanding jobb. Hun fortjener hver krone vi gir henne, sier den tidligere Tromsø-ordføreren.

- Hvorfor ikke kutte litt i lønna til sjefen, når økonomien er såpass stram?

- Det blir helt feil å sammenligne Marias lønn med «vanlige lønninger». Hun er direktøren her, tross alt. Det er en stor utfordring å aksle vervet hennes, en utfordring hvor hele styret støtter henne samstemt. Jeg tror alle ser at hun gjør en glimrende jobb og fortjener lønna si fullt ut.

- Er Utsi verdt mer enn 835 000 kroner - like mye som festspilldirektøren i Bergen, kanskje?

- Det er en dårlig idé for meg å ha lønnsforhandlinger med Maria Utsi via Dagbladet, men jeg kan godt si at hun er verdt hver eneste krone vi betaler henne. For det er hun virkelig, svarer Hjort.